Cele, LUR vergader oor 'vlaag misdaad' in Wes-Kaap | Maroela Media
Cele, LUR vergader oor 'vlaag misdaad' in Wes-Kaap
Minister Bheki Cele (Foto: Phando Jikelo, ANA)f
Die Wes-Kaapse provinsiale regering het met polisieminister Bheki Cele vergader oor die provinsie se polisiëringsbehoeftes en prioriteite.
Albert Fritz, LUR vir gemeenskapsveiligheid in die provinsie, het gesê die vergadering Donderdag is gehou in 'n gees van gemoedelikheid en samewerking.
Fritz en Cele het ooreengekom dat die plig om veiliger gemeenskappe te verseker onmiddellike aandag verg, het Fritz se woordvoerder, Cayla Anne Tomás Murray, gesê.
"Minister Cele het die versekering gegee dat die bemanning van polisiestasies in die Wes-Kaap aangevul gaan word met nie minder nie as 1 000 nuwe polisierekrute uit die 5 000 wat tans opleiding by die polisiekollege ondergaan. Hulle gaan in die Wes-Kaap ontplooi word sodra hulle opleiding afgehandel is."
Cele en Fritz het ook ooreengekom dat onderhandel moet word oor die beste manier om polisiehulpbronne billik te verdeel.
Die vergadering kom ná die Wes-Kaapse premier, Alan Winde, in Oktober en wéér in Desember verlede jaar aan Cele geskryf het en die dringende polisiëringsbehoeftes in die provinsie onder sy aandag gebring het.
Nadat hy geen reaksie op sy skrywes gekry het nie, het Winde in April 'n inter-regeringsdispuut oor polisiëring verklaar. 'n Mediasiegesprek daaroor word op 4 Julie gevoer.
Winde het gesê die vergadering sal die presiese omvang van die dispuut uiteensit en maniere probeer vind om die dispuut – buiten deur 'n hofgeding – te besleg. Daar moet dan ook ooreengekom word op 'n plan, asook die implementering daarvan.
"Minister Cele het sy gewilligheid gewys om verder te praat oor die voorstelle wat die Wes-Kaapse regering gemaak het om die las op die polisie te verlig, maar veral ook oor die befondsing van R5 miljoen wat die Wes-Kaapse regering beskikbaar gestel het," het Tomás Murray gesê.
"Al twee partye het ooreengekom dat die geld só aangewend moet word sodat dit die maksimum impak deur [die provinsiale en nasionale] regerings het om veiliger gemeenskappe te skep."
Cele het gesê dit is nodig dat die hele gemeenskap betrokke is in die stryd teen misdaad en dat dit nie 'n probleem is wat nét deur die toewysing van meer hulpbronne opgelos gaan word nie.
Fritz sê hulle het ook ooreengekom dat voortaan gereeld oor die kwessie vergader gaan word.
"Ons sien nou daarna uit om 'n stewige, konstruktiewe en produktiewe verhouding met minister Cele en sy span te bou sodat ons kan seker maak die voortslepende vlaag misdaad in die provinsie word beëindig.
"Alles moontlik moet gedoen word om die polisie te help om dié doelwit te behaal," het Fritz gesê.
Bheki Cele In die nuus misdaad Wes-Kaap
Vyf nuwe appèlregters aangewys
Poskantoor waarsku teen dié pakkies
Ek sal verhuig wees as daar minstens opgetree kan word teen die bendegeweld in sekere gebiede. Ek woon self nie daar nie maar my tuinwerker vertel net van al die skote snags. Hy oorweeg dit om die provinsie te verlaat met sy kleinkinders. My hart gaan uit na hulle. Hou net op praat en DOEN iets. Ek dink nie ons kan wag tot nog lede opgelei word nie. Daar moet onmiddelik lede herwys word na die provinsie. Die ANC is totaal ongevoelig vir die nood van ons mense. Die wegneem van noodsaaklike polisie uit sekere gebiede vir die SONA is… Lees meer »
Dit het tyd geword om rekrute te trek uit die polisie areas waar hulle woon ,uit ondervinding weet ek mense gee meer om vir die area waarin hulle woon en gee sodoende meer aandag aan misdaad voorkoming,dit sal die demografiese areas ook beter help wat die taal betref veral met die aflê van dossiere en ondersoek van sake.
1000 polisiemanne gaan binne n dag wegraak in die sisteem en gaan geen verskil aan misdaad maak. Hy kan 5000 ook stuur… dit sal geen verskil maak. As jy n bevel moet kry dat n minister sy werk moet doen… is dit reeds te laat. Oom cele is nie die regte ou vir die job. Hy het geen idee waar om te begin. Hy het in die Oos Kaap ook besoek afgelê, in die straat geloop en beloftes gemaak. Niks het gebeur. Solank as wat die sapd se planne gebou word op wat om te doen as die musdaad klaar… Lees meer »
Dit het ook maar lank geneem voordat die boodskap deurgesypel het. Heeltemal te lank. Waarom met mens dreig voordat geluister word?